作者:皮日休
標題:太湖詩：明月灣
內容:曉景澹無際，孤舟恣回環。試問最幽處，號為明月灣。半巖翡翠巢，望見不可攀。柳弱下絲網，藤深垂花鬘。松癭忽似狖，石文或如虥。釣壇兩三處，苔老腥斒斑。沙雨幾處霽，水禽相向閑。野人波濤上，白屋幽深間。曉培橘栽去，暮作魚梁還。清泉出石砌，好樹臨柴關。對此老且死，不知憂與患。好境無處住，好處無境刪。赧然不自適，脈脈當湖山。